**ТАНИЛЦУУЛГА**

 **Төрийн өмчөөс орон нутгийн өмчид**

**эд хөрөнгө шилжүүлэх тухай**

Төрийн болон орон нутгийн өмчийн тухай хуулийн 8 дугаар зүйлийн 1 дэх хэсгийн 4 дэх заалтад Улсын Их Хурал төрийн өмчийн талаар “төрийн өмчийг орон нутгийн өмчид шилжүүлэх тухай шийдвэр гаргах” бүрэн эрхтэй гэж заасан.

**Нэг.Тогтоолын төсөл боловсруулсан зорилго, ач холбогдол**

Төрийн өмчид байгаа илүүдэлтэй, ашиглалтгүй хөрөнгийг хэрэгцээ шаардлагатай байгаа орон нутагт шилжүүлэх хөрөнгийн зохицуулалт хийх, Төрийн хэмнэлтийн тухай хуулийн хэрэгжилтийг хангах, хөрөнгийн ашиглалт, хадгалалт хамгаалалт, хяналтыг сайжруулах зорилгоор төрийн өмчөөс орон нутгийн өмчид эд хөрөнгө шилжүүлэх тухай Улсын Их Хурлын тогтоолын төслийг боловсруулсан болно.

Улсын Их Хурлын тогтоолын төслийг баталж, төрийн өмчийн эд хөрөнгийг орон нутгийн өмчид шилжүүлснээр орон нутаг дахь зарим хөрөнгийн ашиглалт, хадгалалт хамгаалалтыг сайжруулах төдийгүй аймаг, нийслэлийн эдийн засагт багагүй нөлөө үзүүлэх ач холбогдолтой юм.

**Хоёр.Тухайн харилцааг урьд нь хууль, эрх зүйн бусад актаар зохицуулж ирсэн байдал**

Төрийн өмчөөс орон нутгийн өмчид эд хөрөнгө шилжүүлэх асуудлыг зөвхөн Улсын Их Хурлын тогтоолоор шийдвэрлэдэг хуулийн зохицуулалттай болохыг дээр дурдсан билээ.

Төрийн өмчийн бодлого, зохицуулалтын асуудал эрхэлсэн төрийн захиргааны байгууллага нь төрийн өмчийн эд хөрөнгийг эзэмших, ашиглах, хамгаалах ажлыг эрхлэн гүйцэтгэх үүрэг бүхий Засгийн газрын үндсэн бүтцийн агентлаг бөгөөд Төрийн болон орон нутгийн өмчийн тухай хууль хэрэгжиж эхэлснээс хойш төрийн өмчийн эд хөрөнгийн улсын анхны үзлэг, тооллогыг 1997 онд улс орон даяар зохион байгуулж, улмаар 1999 онд аймаг, нийслэлийн өмчид шилжүүлэх 229.7 тэрбум төгрөгийн хөрөнгийн жагсаалтыг УИХ-ын 29 дүгээр тогтоолоор анх удаа батлуулснаар орон нутгийн өмч бий болсон юм.

Түүнээс хойш Төрийн өмчийн хороо (хуучнаар)-ноос “Төрийн өмчөөс аймаг, нийслэлийн өмчид эд хөрөнгө шилжүүлэх тухай” УИХ-ын 2001 оны 91, 2002 оны 84, 93, 2004 оны 18, 2007 оны 37, 2009 оны 90, 2010 оны 73 дугаар тогтоол, 2018 оны 61 дугаар тогтоолыг тус тус батлуулж, тухай бүр хэрэгжүүлсэн юм. Энэ хугацаанд Улсын Их Хурлын тогтоолоор нийт 9 удаа төрийн өмчөөс орон нутгийн өмчид эд хөрөнгө шилжүүлсэн байна.

1. УИХ-ын 1999 оны 29 дүгээр тогтоолоор анх удаа нийт 229.7 тэрбум төгрөгийн хөрөнгийг аймаг, нийслэлийн өмчид шилжүүлсэн.
2. УИХ-ын 2001 оны 11 дүгээр сарын 22-ны өдрийн 91 дүгээр тогтоолоор орон нутгийн өмчид (15 аймаг, нийслэлд) нийт 4,965,878.18 мянган төгрөгийн хөрөнгө (Байгалийн голомтот халдварт өвчинтэй тэмцэх газар (Зооноз)-ын хөрөнгө, дуусаагүй барилга байгууламж)-ийг шилжүүлсэн бөгөөд эдгээр хөрөнгийг орон нутгийн өмчит хуулийн этгээдийн данс бүртгэлд тусган ашиглах, худалдан борлуулах зэргээр шийдвэрлэсэн байдаг.
3. УИХ-ын 2002 оны 11 дүгээр сарын 28-ны өдрийн 84 дүгээр тогтоолоор Хэнтий аймгийн өмчид “Чандгана” ХК-ийг шилжүүлсэн байна.
4. УИХ-ын 2002 оны 12 дугаар сарын 20-ний өдрийн 93 дугаар тогтоолоор орон нутгийн өмчид (15 аймаг, нийслэлд) нийт 3,847,428.19 мянган төгрөгийн барилга, байгууламжийг шилжүүлсэн бөгөөд эдгээр хөрөнгийг орон нутгийн өмчит хуулийн этгээдийн данс бүртгэлд тусган усан хангамж, цэцэрлэг яслийн болон бусад зориулалтаар ашигласан байна.
5. УИХ-ын 2004 оны 04 дүгээр сарын 23-ны өдрийн 18 дугаар тогтоолоор орон нутгийн өмчид (21 аймаг, нийслэлд) нийт 7,746,059.90 мянган төгрөгийн Өрхийн эмнэлгийн барилга, байгууламж, оношилгоо эмчилгээний тоног төхөөрөмж болон багийн эмчийн мотоцикл зэрэг хөрөнгийг шилжүүлсэн бөгөөд эдгээр хөрөнгийг орон нутгийн иргэдэд эмнэлгийг үйлчилгээг цаг алдалгүй хүргэхэд ашиглаж байна. Өрхийн эмнэлгийн хөрөнгө нь орон нутгийн өмчид бүртгэлтэй байна.
6. УИХ-ын 2007 оны 05 дугаар сарын 10-ны өдрийн 37 дугаар тогтоолоор орон нутгийн өмчид (8 аймаг, нийслэлд) нийт 1,852,158.32 мянган төгрөгийн барилга байгууламжийг шилжүүлсэн бөгөөд тэдгээрийг холбогдох орон нутгийн өмчит байгууллагын данс бүртгэлд тусган зориулалтын дагуу ашиглаж байна.
7. УИХ-ын 2009 оны 12 дугаар сарын 11-ний өдрийн 90 дүгээр тогтоолоор орон нутгийн өмчид (9 аймагт) нийт 917,849.73 мянган төгрөгийн барилга байгууламжийг шилжүүлсэн бөгөөд эдгээр барилга байгууламжийг төрийн үйлчилгээ, сум, багийн үйл ажиллагаанд орон нутгийн өмчит байгууллагууд ашиглаж байна.
8. УИХ-ын 2010 оны 12 дугаар сарын 16-ны өдрийн 73 дугаар тогтоолоор орон нутгийн өмчид (2 аймагт) нийт 1,262,510.8 мянган төгрөгийн барилга байгууламжийг шилжүүлсэн бөгөөд эдгээр барилга байгууламжийг орон нутгийн өмчит байгууллагууд ашиглаж байна.
9. УИХ-ын 2018 оны 06 дугаар сарын 28-ний өдрийн 61 дүгээр тогтоолоор орон нутгийн өмчид (21 аймаг, нийслэлд) нийт 28,136,741.71 мянган төгрөгийн барилга байгууламж, бусад үндсэн хөрөнгийг шилжүүлсэн бөгөөд орон нутгийн өмчит байгууллагууд ашиглаж байна.

**Төрийн болон орон нутгийн өмчийн эд хөрөнгийн улсын үзлэг тооллогын дүнгийн тухай**

Төрийн болон орон нутгийн өмчийн эд хөрөнгийн улсын үзлэг тооллогын дүнг Засгийн газрын хуралдаанаар хэлэлцэн Засгийн газрын тогтоолыг батлан хэрэгжүүлж байна.

Тооллогын дүнгээр гарсан дүгнэлт, зөвлөмжид төрийн өмчөөс аймаг, нийслэлийн өмчид эд хөрөнгө шилжүүлэх асуудлыг шийдвэрлүүлэхээр тусгасныг харгалзан Улсын Их Хурлын “Төрийн өмчөөс аймаг, нийслэлийн өмчид эд хөрөнгө шилжүүлэх тухай” тогтоолын төслийг боловсруулсан. (Тооллогын дүнг хавсаргав.)

**Гурав. Улсын Их Хурлын тогтоолын төслийн тухай**

Улсын Их Хурлын тогтоолын төслийн хавсралтад холбогдох байгууллагын хүсэлтээр хэрэгцээ, шаардлагыг нь харгалзан төрийн өмчөөс орон нутгийн өмчид дараах эд хөрөнгийг шилжүүлэхээр тусгалаа:

1. Улсын төсвийн болон өөрийн хөрөнгө оруулалт, зээл тусламжаар төрийн зарим байгууллага, албан газар, төрийн өмчит компани шинээр барилга байгууламж барьж ашиглалтад оруулснаас хуучин барилга, хөрөнгийг ашиглахгүй болж байна. Нөгөө талаас төрийн үйлчилгээг иргэдэд түргэн шуурхай, чирэгдэлгүй, шат дамжлагагүй хүргэх, орон нутагт зайлшгүй хэрэгцээ шаардлагыг төсвийн хөрөнгөөр нөхөх, бий болгох боломжгүй байна.

Дорнод аймгийн Прокурорын газар тус аймгийн Цагдаагийн газрын байрны 4 дүгээр давхарыг эзэмшдэг байсан бөгөөд шинэ байрандаа 2021 онд нүүж орсон тул хуучин байраа шилжүүлэн өгөх хүсэлт гаргасан. Ийнхүү шилжүүлснээр Цагдаагийн газрын ажлын байрны нөхцөл сайжирна.

Дорнод аймгийн Тагнуулын газрын хуучин барилгыг тус аймгийн Гэр бүл, хүүхэд залуучуудын газарт шилжүүлэн авч ашиглах санал гаргасан.

Дорнод аймагт хүүхдийн тоо нэмэгдэж сургууль, цэцэрлэгийн хэрэгцээ шаардлага нэмэгдсээр байгаа тул Хүүхдийн хөгжлийн төвийн барилгыг шинээр барих, өргөтгөх шаардлагатай байгаа.

Мөн Замын-Үүдийн Дулааны станц шинээр ашиглалтад орсноор тус сумын төвийн халаалтыг хангаж байсан зуухнууд ашиглалтгүй болсон байсан. Гэтэл зарим алслагдсан аймаг, сумын төвд ийм төрлийн халаалтын зуухыг шинэчлэх шаардлагатай байсан тул шилжүүлэн өгч, ашиглуулах санал гаргасан. Үүнд Хөвсгөл аймгийн Их-Уул сум, Говь-Алтай аймгийн Эрдэнэ сум, Дорноговь аймгийн Сайншанд сум халаалтын зуухыг шилжүүлэн авах санал гаргасан тул УИХ-ын тогтоолын төсөлд хамрууллаа.

1. Хот суурины усан хангамж, ариутгах татуургын байгууламжийн ашиглалт үйлчилгээг хариуцдаг байгууллагууд аймаг, нийслэлийн өмчид шилжсэн байдаг. Шинээр баригдсан болон, хуучин ашиглаж байсан энэ төрлийн хөрөнгийн хадгалалт хамгаалалт, үйлчилгээ, арчилгаа цэвэрлэгээ, зохицуулалт, хэрэглээнээс шалтгаалан орон нутгийн өмчид байлгах нь оновчтой юм. Энэ шаардлагаар дараах хөрөнгийн асуудлыг УИХ-ын тогтоолын төсөлд хамруулав.
	1. Нийслэл дэх Цагдан хорих 461 дүгээр ангийн хөрөнгөд бүртгэлтэй ариутгах татуургын шугам сүлжээ, бохир усны шугам, насос станцыг цогцолбороор нь нийслэлийн өмчид шилжүүлж, мэргэжлийн байгууллага болох Ус сувгийн удирдах газарт ашиглалт, үйлчилгээг хариуцуулах;
	2. Хилийн цэргийн 0288 дугаар анги нь БЗД-ийн 16 дугаар хороо, 72 дугаар хотхоны ус дулаан дамжуулах төвийг хариуцан ажиллаж байсан боловч үнэ тарифыг зохицуулалт, ашиглалт үйлчилгээ, засварын асуудлыг шийдвэрлэхэд мэргэжлийн байгууллагад хариуцуулах нь оновчтой байсан тул шилжүүлэх санал гаргасан;
2. Иргэд, хүүхэд залуучуудын амралт, чөлөөт цагийг зөв боловсон өнгөрүүлэх зорилгоор нийтийн эзэмшилд зориулан улсын төсөв, төрийн өмчит компаниас санхүүжүүлэн барьсан хөрөнгийг энэ чиглэлээр үйл ажиллагаа явуулж буй орон нутгийн өмчит байгууллага нь хариуцах шаардлага гарсан. Үүнд, Дарханы Дулааны цахилгаан станц ТӨХК-ийн барьж байгуулсан гэрэлтүүлгийн системийг Дархан- Уул аймгийн өмчид шилжүүлэх;
3. Нийслэлийн Сонгинохайрхан дүүргийн Гэр бүл, хүүхэд залуучуудын газрын үйл ажиллагаанд дэмжлэг үзүүлж, хүчирхийлэлд өртсөн хүүхэд, эмэгтэйчүүдийг хамгаалах Түр хамгаалах байрыг бий болгоход шаардлагатай байгаа барилгын нийслэлийн өмчид шилжүүүлэх шаардлага гарсан

Иймд Засгийн газрын агентлаг Гэр бүл, хүүхэд, залуучуудын газрын эзэмшилд байгаа 1 давхар барилгыг (564 м.кв газартай) Сонгинохайрхан дүүргийн Гэр бүл хүүхэд, залуучуудын хөгжлийн хэлтэст эзэмшүүлэхээр шилжүүлэх;

1. Нийгмийн эрүүл мэндийн түргэн тусламж үйлчилгээ, иргэдийн урьдчилан сэргийлэх, эрт илрүүлэх үзлэг, оношилгоо шинжилгээнд  хамрагдалтыг нэмэгдүүлэх зорилгоор аймаг сумдын Эрүүл мэндийн байгууллагад төрийн өмчөөс эд хөрөнгө шилжүүлэх шаардлга гарч байна. Үүнд:
* Баян-Өлгий аймгийн Булган сумын Эрүүл мэндийн төв, Сүхбаатар аймгийн Уулбаян сумын Эрүүл мэндийн төв, Говь-Алтай аймгийн Зоонозын өвчин судлалын төв, Дундговь аймгийн Луус сумын Эрүүл мэндийн төв, Завхан аймгийн Сонгино сумын Эрүүл мэндийн төв, Төв аймгийн Батширээт сумын Эрүүл мэндийн төвд эмгэлгийн зориулалттай, түргэн тусламжийн 9 автомашиныг шилжүүлэх;
1. Төрийн хэмнэлтийн тухай хуулийн 6.5-д заасан цагдаагийн, эрүүл мэндийн, хот тохижилт үйлчилгээний чиглэлээр үйл ажиллагаа явуулж байгаа орон нутгийн өмчийн байгууллага болон алслагдсан сумдын төрийн үйлчилгээнд автомашин дутагдалтай байна. Шинээр автомашин худалдан авах нь эдийн засаг хүндрэлтэй байгаа өнөөгийн нөхцөлд хүндрэлтэй тул Төрийн хэмнэлтийн хуулийн хүрээнд татан төвлөрүүлсэн автомашинаас орнон нутгийн хэрэгцээнд зориулан шилжүүлэн авах хүсэлт ирүүлсэн.

Автомашин шилжүүлэн авах хүсэлтийг бараг бүх аймаг, сумдаас ирүүлсэн боловч зөвхөн татан төвлөрүүлсэн нийт 20 автомашиныг аймгийн өмчлөлд шилжүүлэхээр УИХ-ын тогтоолын төсөлд тусгасан.

1. Мэргэжлийн хяналтын ерөнхий газар (21 аймаг, нийслэл дэх салбар нэгж)-ыг татан буулгаж, чиг үүргийг холбогдох төрийн байгууллагад шилжүүлсэнтэй холбогдуулан шилжин ажиллаж буй төрийн албан хаагчдын ашиглаж буй тавилга эд хогшил, хөдлөх хөрөнгийг холбогдох орон нутгийн өмчит байгууллагад шилжүүлж, улсын байцаагчдыг ажиллах хэвийн нөхцөлөөр хангах шаардлага гарсан. Иймд аймгийн Мэргэжлийн хяналтын газраас аймгийн Засаг даргын тамгын газар, Байгаль орчин, аялал жуулчлалын газар, Эрүүл мэндийн газар, Боловсролын газар зэрэг байгууллагад шилжүүлэх хөрөнгийг УИХ-ын тогтоолын төсөлд хамрууллаа.

**Гурав. Тогтоолын төслийг боловсруулахтай холбогдуулан хууль санаачлагчаас авч хэрэгжүүлсэн арга хэмжээ**

Улсын Их Хурлын тогтоолын төслийг боловсруулахтай холбогдуулан орон нутгийн өмчид эд хөрөнгө шилжүүлэх санал хүсэлтийг нэг бүрчлэн судалж, хөрөнгө эзэмшиж буй байгууллагын саналыг албан ёсоор авсан. Хөрөнгө эзэмшиж буй байгууллага нь шилжүүлэхийг дэмжсэн хөрөнгийг төрийн өмчөөс орон нутгийн өмчид шилжүүлэхээр тогтоолын төсөлд тусгасан болно.

“Төрийн өмчөөс орон нутгийн өмчид эд хөрөнгө шилжүүлэх тухай” тогтоолын төсөлд тусгагдсан хөрөнгийн талаар танилцуулгад дэлгэрэнгүй тусгав.

**Дөрөв.Тогтоолын төслийг олон нийтээр хэлэлцүүлсэн дүн**

Улсын Их Хурлын тогтоолын төслийн талаарх цахим хэлэлцүүлгийг (аймаг, нийслэлийн Орон нутгийн өмчийн газрын дунд) 2022 онд зохион байгуулсан.

**Тав. Гадаад орны туршлага**

АНУ, ОХУ зэрэг ихэвчлэн “холбооны” төрийн байгууламжтай улс төрийн, орон нутгийн өмчтэй байдаг. Мөн Хятад, Солонгос зэрэг зарим нэгдмэл улс төрийн, орон нутгийн өмчтэй байх тохиолдол бий. Төрийн болон орон нутгийн өмчийн харилцааг тухайн асуудлыг зохицуулсан хуулиар, тийм хуульгүй улсын хувьд Иргэний хууль, Компанийн хууль, холбогдох төрийн байгууллагын шийдвэрээр тус тус зохицуулдаг байна.

МОНГОЛ УЛСЫН ЗАСГИЙН ГАЗАР